AlexejDobrolubov/national_council_slovak_2010 huggingface dataset:
15. schôdza NR SR - 2.deň - B. popoludní
Dátum: 2024-06-12
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

102. Vážené kolegyne, kolegovia, ďakujem veľmi pekne za vaše faktické poznámky, nebudem úplne každého komentovať, ale začnem teda minimálne teda pani poslankyňou Remišovou. Áno, aj iné inštitúcie sa tu teraz glajchšaltujú, pretože platí to pravidlo TKM, teraz krágľujeme my, a, žiaľ, sa tomu nevyhne ani táto inštitúcia NIHO. Návrh zákona, o ktorom budeme hlasovať, je síce formálne poslanecký návrh zákona, ale v skutočnosti je to návrh zákona, ktorý bol pripravený na ministerstve zdravotníctva. Rovnako ako pozmeňujúci návrh nie je úplne že pozmeňujúci návrh pána poslanca Svobodu, ale v skutočnosti je to pozmeňujúci návrh napísaný na ministerstve zdravotníctva a je pre mňa prekvapujúce, že ministerstvo zdravotníctva má kapacity na takéto pozmeňováky a na takéto veci namiesto toho, aby sa venovalo napríklad tomu, ako budú vystupovať naši predstavitelia na rokovaní v Ženeve so Svetovou zdravotníckou organizáciou, a až dodatočne potom ideme vytvárať komisie, ktoré budú pripravovať odborné názory. Veľmi si cením slová Mareka Krajčího, ktoré by som odcitoval, je to veľmi dôležité slovo, ktoré povedal a to je že zbabelosť. Tento pozmeňujúci návrh je hnaný zbabelosťou. Viacerí ste tu spomenuli, minimálne František Majerský alebo Oskar Dvořák, verejné zbierky, ktoré sú v podstate len vizitkou toho, že nám niečo v štáte nefunguje. Ja by som spomenul ešte jednu verejnú zbierku, a to zbierku na opravu okien na neonatalogickej jednotke v Košiciach, ktorá je prejavom toho, že nemáme v rezorte dosť peňazí, máme neobľúbených primárov alebo lekárov a sú len ukážkou toho, že nezvládame riadenie rezortu, lebo nám chýbajú peniaze, pretože na iných frontoch, než je NIHO, tie peniaze vyhadzujeme von oknom, ktoré, samozrejme, netesní, lebo sme ho ešte neopravili. Prosím vás pekne, nehlasujte za tento návrh zákona! Ďakujem. (Potlesk.)
15. schôdza NR SR - 2.deň - B. popoludní
Dátum: 2024-06-12
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

10. Ďakujem pekne, Oskar, za tvoju reakciu. Ja ten príbeh by som doplnil takou analógiou, lebo nie je to, samozrejme po prvýkrát, keď sa mení nezávislosť nejakého regulačného úradu v zdravotníctve, a ten príbeh som používal, keď sa tu plánovalo odvolanie pani Renáty Bláhovej. Ten príbeh sa volá Richard Demovič, ktorý sa stal šéfom Úradu pre dohľad nad zdravotnou starostlivosťou v roku 2006 na základe toho, že sa najprv zmenil zákon a zrušila sa nezávislosť Úradu pre dohľad nad zdravotnou starostlivosťou a následne prišiel pán Ján Gajdoš o svoju funkciu a vláda získala možnosť bez udania dôvodu kedykoľvek odvolať šéfa úradu. Šéfom úradu sa stal vtedy zakladajúci člen strany SMER – sociálna demokracia Richard Demovič, jeden z prvých zakladajúcich členov, neviem, má legitimáciu s číslom, ja neviem, 10 alebo 17 alebo koľko, a on takisto nepoznal dňa ani hodiny, dokedy bude vo funkcii, a tým pádom stratil svoju nezávislosť a slobodu v rozhodovaní a výsledkom bolo, že keď krachovala Európska zdravotná poisťovňa, poisťovňa, ktorá patrila finančnej skupine J&T, ktorá bola blízka strane SMER v tom čase, tak nekonal. A výsledkom boli škody, ktoré boli spôsobené krachom EZP-čky, pretože Demovič sa bál. Čo keď zasiahne proti oligarchom, ktorí sú kamaráti vlády, ktorá ma môže kedykoľvek odvolať? Toto sa môže stať komukoľvek v súčasnosti, kto sa podujme na to, že vezme tú funkciu šéfa NIHO po tom, čo odvolajú pána Staňáka na základe tohto zákona. Čiže nie je to nič nové a vravím, máme na Slovensku precedens, NIHO stráca nezávislosť. Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Ševčík, Ivan (SNS)
Druh vystúpenia: Vystúpenie s faktickou poznámkou

66. Ďakujem za slovo. S týmto uznesením mám zásadný problém, pretože neviem, na základe čoho chceme vykonávať buď paralelné vyšetrovanie, alebo zasahovať, alebo vstupovať vyšetrovateľovi do vyšetrovacieho spisu. Trestné konanie je striktne dané Trestným poriadkom a tam je jasne stanovené, kto môže nazerať do spisu a kto je účastníkom konania. A myslím si, že žiadne parlamentné komisie tam nie sú. Keby som bol príčetný vyšetrovateľ, tak táto komisia skončí pred dverami mojej kancelárie, kde si môžme akurát srdečne podať ruky a to je všetko. Pretože každý únik zo spisu, ktorý by mohol byť, môže ohroziť celé, celé vyšetrovanie. Vieme, ako to bolo v minulosti, keď zo spisov unikali celé state, ale myslím si, že toto je nie šťastné riešenie. Občan čaká, či sa vyšetrovanie koná priebežne, či nie sú prieťahy vo vyšetrovaní, či nie sú porušované ľudské práva páchateľa a toto je najpodstatnejšie, aby bol dodržaný zákon. Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Ševčík, Ivan (SNS)
Druh vystúpenia: Vystúpenie s faktickou poznámkou

69. Ďakujem za slovo. Pán minister, mnohokrát ste povedali slovo ´právny štát´. Toto slovo tu znelo počas posledných týždňov mnohokrát. Ale je to rozdielny pohľad na ten právny štát. Ja vám poviem aj ten ich pohľad na tento právny štát. Máme troch ľudí v zahraničí, ktorých nám zahraničie nechce vydať. Je to Kaľavský, Kučerka a aj Dany Kollár. Prečo nám ich nechcú vydať? Cudzie štáty chránia práva našich občanov, a to je právo na spravodlivý proces bez politického vplyvu. Minulý týždeň som sa rozprával s pani Krivočenkovou. Táto nevinná žena si zažila svoje peklo a tento štát, právny štát jej odblokoval majetok zaistený po troch rokoch od smrti manžela. Pri domovej prehliadke jej zaistili 4,5-tisíc eur, ktoré jej doposiaľ nevrátili. Neviem, aký je tam právny dôvod na zaistenie týchto vecí. Doktor Kováčik dostal peňažný trest, majetok má zaistený, boli rozhodnutia, že je to protiústavné, protiprávne, ale v novinách vyjdú titulky, že nezaplatil peňažný trest. Aj napriek tomu teda, že má ten majetok zaistený. Počas trvania väzby, kolúznej väzby niektorých právnikov štyri mesiace nevykonali žiaden úkon, to znamená, tí ľudia tam boli zavretí pre nič a nevykonávali sa žiadne vyšetrovacie úkony. Takisto neúmerne dlho trvajú všetky tie veľké kauzy a trvajú niekoľko rokov, čo ja tiež považujem za, za porušenie ich práv, pretože myslím si, že tieto kauzy nie sú až tak dôležité, alebo teda ťažké na vykonávanie procesných úkonov a mohli byť ukončené včas. Ďakujem.
4. schôdza NR SR - 3.deň - B. popoludní
Dátum: 2023-11-28
Poslanec: Ševčík, Ivan (SNS)
Druh vystúpenia: Vystúpenie s faktickou poznámkou

73. Ďakujem za slovo. Pani poslankyňa, povedali ste, že generál Milan Ivan, generálny riaditeľ väzenstva, pochádzal z predchádzajúcej vlády. Vy ako politička ste prevzali rezort a plne ste zaňho zodpovedali bez ohľadu na to, kedy a kým tam bol namontovaný pán generál Milan Ivan. Ďalej. Mám skúsenosti, že aj keď sme dávali do väzby štyroch spolupáchateľov, išli do spádovej väznice a väznica bola povinná vykonať také opatrenia, aby sa tieto osoby nestýkali, a dokázali to. Som rád, že čítate moje príspevky, ale rád by som sa opýtal, kto ste, keď vy určujete, čo je to dezinformačná scéna a čo sú dezinformácie. Sú to moje názory, vy máte svoje názory, ja ich neoznačujem za dezinformáciu, a teda rád by som vedel, kto je oprávnený takto nejako označovať moje príspevky, ako za dezinformáciu. Ďakujem.
4. schôdza NR SR - 2.deň - A. dopoludnia
Dátum: 2023-11-24
Poslanec: Ševčík, Ivan (SNS)
Druh vystúpenia: Vystúpenie s faktickou poznámkou

49. Ďakujem za slovo. Pán poslanec, objasňoval si tu dva dôležité pojmy a je to - ohrozí dôležitý záujem služby a pôsobí na priebeh objasňovania. Rád by som to doplnil o dve alebo viac závažných skutočností. Ako vieme, inšpekcia má dva útvary, je to útvar kontroly a útvar tej inšpekčnej služby, kde je riaditeľ, kde je zástupca, ktorý bol Ďurka, ktorý mal kumulovanú funkciu a robil na odbore, ktorý má na starosti korupciu. Pán Ďurka ako zástupca riaditeľa mal prístup k poznatkovému fondu, to znamená, kde sa ukladajú kriminálne informácie. Sú to utajované skutočnosti, ktoré nazbierajú operatívni pracovníci, a sú to poznatky o možnej trestnej činnosti policajtov, ktoré sa ďalej preverujú, to znamená buď operatívne, alebo nejakým vyšetrovaním vo veci. Ďalej si spomeňme hysterický zákrok na Okresnom súde v Bratislave, kde sa snažili dostať k utajovanej prílohe. Dajme si otázku, aká to bola utajovaná príloha a komu mohla zlomiť krk, ako sa hovorí. No a ďalej tu máme vyrabovanie odboru špeciálnych činností na inšpekcii, kde zase zobrali všetky materiály, ktoré sa týkali možno ich, ich trestnej činnosti alebo trestnej činnosti niekoho iného, kto ich pasie alebo kŕmil. Takže toto sú ďalšie závažné skutočnosti, ktoré mohli pôsobiť na priebeh vyšetrovania. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

84. Ďakujem veľmi pekne, pán predsedajúci. Začnem od konca. Áno, pán Janckulík, presne tak, môžme sa o to aj staviť prípadne, že ten Martin asi sa nebude otvárať. A tým by som premostil ku kolegovi Šalitrošovi. V plánovaní sme dobrí, toľko plánov, ktoré táto krajina prijala, strategických programov, to sú že desiatky až stovky, akurát žiaden z nich nenapĺňame, ale to je tá potemkiniáda, o ktorej som hovoril, ten formalizmus, kde treba prijať plán, ale plniť ho už nie je potrebné. To máme ešte zo socializmu, keď sme neplnili päťročnice. A teda ja som pripravený sa s vami staviť, že toto nebude ministerka, ktorá bude otvárať akúkoľvek novú nemocnicu. K pánovi Grendelovi len drobná poznámka. Myslím si, že SNS-ka toto podporí, lebo však Kotlár teraz za štát rokuje tú pandemickú zmluvu v Ženeve, takže to sa nejakým spôsobom na pozadí vybartruje. A potom by som mal taký spoločný komentár ku kolegom, či už k Beáte Jurík, k Peťovi Stachurovi, k Ferovi Majerskému alebo Oskarovi, čo má z toho pacient. Prosím vás pekne, ten váš etatizmus, ja rozumiem, že veríte v ideálne laboratórne podmienky, v ktorých by mohol nejaký typ socializmu fungovať. Ale socializmus v našich slovenských, karpatských podmienkach, kde tu začína Balkán, nefunguje. A v zásade ste to aj sami konštatovali. Fero to sám povedal, vždy to skončí tak, ako to skončí, pretože to máme v krvi, pretože to máme v našom, našej tradícii, v našej spoločnosti, v našich sociálnych väzbách a ak veríme, že by to mohlo fungovať inak, ukážte mi príklad, kde to dobre funguje na Slovensku, to štátne vlastníctvo. Ak mu veríte, je to víťazstvo optimizmu nad skúsenosťou.
12. schôdza NR SR - 12.deň - B. popoludní
Dátum: 2024-05-07
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

113. Ďakujem veľmi pekne. Ono je veľmi ťažké robiť takéto typy reforiem, ktoré zasahujú regióny, lebo v každom regióne sa nájde nejaký dôvod a výnimka a, a pre niečo, že to nemôžme urobiť tak, ako by sme to urobili niekde, niekde inde. Čiže reforma je v zásade potrebná, ale začnite ju robiť niekde inde, len nie u nás. Ale súhlasím s pánom kolegom Janckulíkom v tom, že, že tá výhrada, že sa to rieši tesne pred koncom tých povolení, spôsobuje, že sme pod tlakom, a vlastne do tých výberových konaní na nových poskytovateľov ambulantných pohotovostných služieb sa prihlasujú teraz účastníci, ktorí nevedia, do čoho sa prihlasujú, pretože za pochodu sa mení legislatíva, ktorá bude spravovať ďalších šesť rokov fungovania tých pohotovostí, a toto mi nepríde úplne férové, ako tie, tie výberká sa vyhlásili neskoro a tieto zákony mali byť zmenené skôr. Ničmenej, vrátil by som sa k tomu prípadu Žilinského samosprávneho kraja, ja niečo o tých pohotovostiach viem, keďže som na nich robil v Bratislavskom samosprávnom kraji. Moja principiálna otázka, aká je rola ambulantnej pohotovostnej služby pre deti, aká je zmysel, aký je zmysel v systéme takejto služby, aké typy pacientov tam chodia, a prečo nefunguje normálna starostlivosť, všeobecná starostlivosť o, pre deti a dorast a prečo nemôžeme počkať do nasledujúceho pracovného dňa s tým dieťaťom, aký typ zásadný nevydrží, nevydrží tú, tú noc, a keď nevydrží, má ísť do nemocnice. A konkrétne príklad Ružomberka, ja Ružomberok poznám, ružomberskú pohotovosť, bol som sa tam pozrieť, rozumiem, že pani MUDr. Nosková má 15 podpisov. Ale nalejme si čistého vína. Kto v Ružomberku slúži ambulantnú pohotovostnú službu pre deti? Je to 15 pediatrov? Alebo je to pani MUDr. Nosková, ktorá to slúži nonstop a našla si 15 bielych koní, ktoré sa jej podpísali na papier? A čo sa stane, keď pani MUDr. Noskovú nebodaj zrazí auto? Kto bude poskytovať zdravotnú starostlivosť v Ružomberku?
12. schôdza NR SR - 12.deň - B. popoludní
Dátum: 2024-05-07
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

95. Ďakujem veľmi pekne, Janka, že si mi pripomenula to vzdelávanie. Samozrejme, skutočnosť, že aby mohol študent ísť pracovať ako zdravotnícky pracovník, to znamená či už ako praktická sestra, zubný asistent a podobne, považujem za veľmi dobrú, dobrý prínos, a teda vraj sa mám za to poďakovať aj pánovi kolegovi Valockému, ktorý toto presadil (reakcia z pléna), a, samozrejme, bývalej štátnej tajomníčke Jankechovej, ktorá to, ktorá to technicky pripravila . Úprimne, myslím si, že presun kompetencií pri tvorbe siete na zdravotné poisťovne je systémové riešenie, všetko ostatné nebude fungovať. Vidíme, že štát ako regulátor zlyháva. Totálne zlyháva v tom, aby tvoril zdravotnú politiku, aby prijímal nejaké vízie, nejaké koncepcie, zaznelo to tu mnohokrát v tejto debate a som rád, že sme sa k tomu dostali aj v tých faktických pripomienkach. A pánovi Svobodovi ďakujem za poznámku.
12. schôdza NR SR - 10.deň - B. popoludní
Dátum: 2024-05-02
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

119. Ďakujem veľmi pekne, pán predsedajúci, za slovo. Ja si veľmi vážim pani Záborskú, dúfam, že teda, aj tu verejne hovorím, dúfam, že teda prijme moje pripomienky s otvorenou mysľou. Najprv také rýchle, ani ten šport, ktorý bol spomenutý, sa mi nepáči a myslím si, že je to veľká výzva pre samotné športové zväzy, koho pustia súťažiť do svojich, do svojich disciplín, ale rozhodne za účasť v disciplínach športových nemôže rodné číslo. Jednoznačnosť pohlavia, že 0 alebo 1 neexistuje, máme intersex a to je veľká sivá zóna, medzi ktorou, kde sa rozhodujeme, kde je rozpor medzi vonkajšími a vnútornými pohlavnými znakmi, často sa nedá jednoznačne rozlíšiť, čiže ani toto nie je úplne pravda. Dôvod, pre ktorý je tento zákon predkladaný, aspoň citujem slová predkladateľov, aby bola jednoznačnosť v informačných systémoch. No, v našich informačných systémoch, čo sa týka rodných čísel, jednoznačnosť nie je už len preto, že boli v minulosti vydávané duplicitné rodné čísla, že sme mali iné rodné čísla pred rokom päťdesiat neviem tri a je v tom pomerne veľký chaos, a preto ministerstvo vnútra opakovane pripravovalo zmenu legislatívy, ktorá sa týkala rodných čísel na bezvýznamové identifikátory fyzických osôb, tak ako to majú všetky ostatné krajiny a ostat... alebo väčšina ostatných krajín v Európskej únii a Európska únia nás k tomuto tlačí, aby sme mali bezvýznamové identifikátory a nie, aby neobsahovali teda dátum narodenia alebo pohlavie, čiže toto by mala byť tá zmena. No a posledná poznámka, ktorá ma v tomto napadla, keď sa Židia chceli, chceli ujsť z lopaty, tak sa snažili konvertovať, zobrali si kresťanku, konvertovali na kresťanstvo, ale nezbavilo ich to židovstva, ako hovorí v knihe Gold nad zlato Joseph Heller, keď aj zabudneš, že si Žid, vždy sa niekto nájde, kto ti to pripomenie.
12. schôdza NR SR - 10. deň - A. dopoludnia
Dátum: 2024-05-02
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

72. Ďakujem veľmi pekne. Odpoviem kolegovi Grendelovi, ako to ja čítam tú hru. Nehovorím, že do toho vidím, ale zvonku sa mi to tak nejakým spôsobom javí. Keď bude nemocnicu stavať ministerstvo obrany, tak bude časť tej výstavby podľa môjho názoru v nejakom utajenom režime a ten umožní skrátiť lehoty na výstavbu obstarávania a podobne, čo by možno ministerstvo zdravotníctva spôsobilé urobiť. To znamená, podľa môjho názoru je to taký nejaký fast trek k postaveniu nemocnice. Jasné, so všetkými pochybnosťami, ktoré budú na to nalepené. Veď predsa minister Kaliňák, keď ešte bol ministrom vnútra, postavil nemocnicu sv. Michala, o ktorej teda lietajú ešte stále hromady trestných oznámení a vyšetrovaní, čo všetko sa pri tej výstavbe nemocnice nepodarilo. Ďakujem pekne Anke Záborskej za komentár. Ak hovoríme o poste ministerky zdravotníctva, tak SaS-ka si myslí, že by na tom mieste mal byť niekto iný, pretože za toho pol roka sa toho veľa nespravilo. Akurát tie dôvody, ktoré boli doteraz vyčítané pani ministerke, by mali byť sformulované inak. Práve tak, že sa nič neurobilo, nieže sa napríklad nepostavili Rázsochy, lebo za to ona nemôže. No a na záver, kolega Baláž, veľmi pekne ďakujem a podporujem túto tému, keďže som človek, ktorý prišiel zo samosprávy a zo samosprávneho kraja, môžem povedať, že samosprávy sú spôsobilé robiť ten prenesený výkon štátnej správy, akurát ho treba jasne popísať, tie kompetencie tým krajom treba dať a okrem tých kompetencií na základe ústavy je potrebné, aby s tým preneseným výkonom išli aj peniaze, teda zdroje. Samosprávne kraje momentálne nedostávajú v rámci preneseného výkonu štátnej správy žiadne peniaze v oblasti zdravotníctva.
12. schôdza NR SR - 10. deň - A. dopoludnia
Dátum: 2024-05-02
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

58. Ďakujem, pán predsedajúci, za slovo. Ďakujem, Peťo, za tvoje vystúpenie, v zásade veľmi podobné, ako povedal Oskar. To znamená zlý proces a zmysluplné, poväčšine zmysluplné návrhy na zlepšenie. Veľmi som ocenil aj to, že si otvoril tému toho ďalšieho vzdelávania. Samozrejme, je to nad rámec tohto zákona, nad rámec akéhokoľvek skráteného konania. To má byť systémová záležitosť, ale je veľmi dobré o nej nahlas hovoriť a dúfam, že pani ministerka si teda zapísala toto ako podnet, ktorý by stál za zlepšenie, rovnako ako by stálo za zlepšenie aj zmena kontinuálneho vzdelávania, ktoré sa dnes zmenilo v zásade na vypĺňanie krížoviek a získavanie kreditov cez úplne podivné, podivné účasti na turistických výletoch krytých ako kongresy. A som takisto rád, Peťo, že si spomenul to, čo aj Oskar kritizuje a to asi aj ja budem v rozprave kritizovať, a to teda ten proces vedie k tomu, že sa k zákonu v skrátenom legislatívnom konaní prilepujú prílepky, možno zmysluplné, možno diskutabilné, ale rozhodne také, ktoré neprešli verejnou debatou. Je však pravdou, čo tu zaznelo v sále, že toto nie je novinka v parlamente, hej? Takýmto spôsobom parlament rozhodoval aj v minulom volebnom období aj v zdravotníctve, čiže v zásade sa nič zásadné nemení, akurát teraz to robí druhá strana. Na to, aby sa zlepšila tá kultúra, bolo by dobré, keby sme sa skúsili takýmto veciam v budúcnosti vyhnúť, aby sme sa naozaj bavili o podstate a nie o forme. Tá forma naozaj nie je dobrá.
12. schôdza NR SR - 10. deň - A. dopoludnia
Dátum: 2024-05-02
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

46. Ďakujem pekne, pán predsedajúci. Ďakujem, Oskar, veľmi vecná a dobrá, dobrý príspevok do, do tejto diskusie. Ten proces nie je v poriadku a s tým absolútne s tebou súhlasím, toto malo ísť riadnym procesom. Chápem, že teraz sa už nebavíme o procesnej stránke, ale ono sa to na to postupne nadviaže. Toho, čo sa ja najviac obávam, je to, čo príde v druhom čítaní, lebo nie všetky pozmeňováky sme zatiaľ videli a ono keď sa objavia v utorok ráno na stole, tak možno budeme všetci prekvapení. Ale plne súhlasím, a máme aj v SAS-ke podobný postoj k tomuto zákonu, že upravuje niekoľko zmysluplných vecí, hýbe sa správnym smerom, na rozdiel možno od iných sektorov tieto návrhy v tomto, v tom, v tomto zákone sú, idú správnym smerom. Možno by som sa aj pridal k pánovi poslancovi Balážovi, že zdravotníctvo by nemala byť tá téma, kde by sme sa mali tuná teraz na politike vybíjať, ale skôr by sme mali hľadať, ako sa tie veci dajú zlepšiť. A v prvom rade sa dajú, pani ministerka, zlepšiť lepším procesom. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

211. Ďakujem pekne. Vlastne s touto faktickou poznámkou som úplne, úplne súhlasil a, a, a reagoval by som otázkou, na ktorú môžeš potom niekedy ako navrhovateľ odpovedať v nejakom vlastnom, vlastnom výstupe. V § 15 ods. 1 písm. a) sa za slová "zabezpečila poistencom dostupnosť zdravotnej starostlivosti" vkladajú slová "vrátane termínu vyšetrenia, ak o to poistenec požiada". Toto je podstata tejto novely. A teraz ide o to, že ja som ten poistenec, ja požiadam poisťovňu o termín vyšetrenia a teraz, čo s tým dokáže urobiť poisťovňa, keď tí poskytovatelia, ktorí to vyšetrenie poskytujú, nie poisťovňa poskytuje vyšetrenie, poskytovatelia poskytujú to vyšetrenie, keď tí poskytovatelia ten termín vyšetrenia nie sú ochotní poskytnúť. Akože tam sa poisťovňa môže aj rozglejiť na kolomaž a keďže je to jej povinnosť, tak nesplnenie tejto povinnosti je potom zrejme sankcionované na inom mieste v tom zákone. Čiže môj problém je v tom, že čo sa stane, keď nie je jednoducho tá služba k dispozícii alebo keď nie sú ochotní poskytovatelia tú službu poskytovať.
9. schôdza NR SR - 11. deň - A. dopoludnia
Dátum: 2024-02-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

199. Ďakujem pekne, pár poznámok k vystúpeniu pána poslanca Stachuru. Miesta pre rezidentov, ktoré sú vďaka Lekárskemu odborovému združeniu dnes iba v nemocniciach, sú nedostačujúce. Napríklad Univerzitná nemocnica Bratislava, takto, začneme tým, že nemocnice ako také nemajú zvyčajne svoje vlastné všeobecné alebo pediatrické ambulancie určené pre kapitovaných pacientov, to znamená, ten rezident sa v rámci nemocnice nemá kde oboznámiť s tou prácou, jedine že môže ísť naozaj na obvod k nejakému inému pediatrovi alebo všeobecnému lekárovi. Univerzitná nemocnica v Bratislave tuším šesť rezidentov dokáže stroviť pre dospelých, hej, teda všeobecných lekárov pre dospelých, šesť za rok, viac si ich nedokážu prehnať svojimi kapacitami, to znamená, my máme aj kapacitný problém, ktorý by nám, samozrejme, bol vyriešený, kebyže umožníme, že tým zamestnávateľom môže byť aj niekto iný. Veľmi podčiarkujem slová Oskara Dvořáka, že nič iné sa nemení, to znamená, rozsah toho vzdelávania a tak ďalej musí zostať rovnaký. A v tomto smere my, my, som si až teraz spomenul na tú argumentáciu pána Visolajského, keď navrhoval, aby sa to celé zrušilo, a my sa to snažíme teraz opraviť. Jeho argumentácia bola, že keď robia lekári rezidentský program tak, že sú zamestnaní v ambulanciách, tak tí ambulantní lekári to celé falšujú, vytvárajú virtuálnu dochádzku, aby nemuseli tí rezidenti chodiť do nemocníc a aby muklovali na, na obvode. Tak ale to znamená, že niekto porušoval platné pravidlá fungovania toho rezidentského programu a keď sa takýmto spôsobom porušujú také pravidlá, to je jedno, či je to v ambulancii, alebo aj v nemocnici, kde sa to deje rovnakým spôsobom, že sa podpisujú fiktívne účasti, tak netreba kvôli tomu vylievať, samozrejme, s vaničkou aj tú vodu. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

193. Áno, ja len, ďakujem, veľmi stručne. V zásade sme sa zhodli na tom, že, že je to potrebné urobiť, je to dobrý nápad, aj so spravodajcom, aj s navrhovateľom. Azda by som možno skomentoval tých výpalníkov. Ja si asi nebudem dávať pozor na svoj slovník a budem toto slovo v súvislosti s Lekárskym odborovým združením používať pravidelne, pretože nepovaž... ostatné slová by boli eufemizmami. Pamätám si ten rok 2011 pri prvom štrajku lekárov, kde si vyštrajkovali vyššie mzdy, a tie konkrétne anekdoty, ktoré z tohto obdobia mám, mnou natoľko otriasli, že o niektorých kolegoch medzi lekármi si nemyslím, že sú to kolegovia, sú to naozaj výpalníci.